Christelike Hulporganisasies Bring Verligting Na Rampgebied In Die Bahamas - Joy! Digital
Christelike Hulporganisasies Bring Verligting Na Rampgebied In Die Bahamas
Die orkaan, Dorian, het 'n spoor van vernietiging in die Bahamas agtergelaat. Die dodetal as gevolg van die natuurramp neem steeds toe en staan tans op 44 en daar is bykans 70 duisend mense dakloos gelaat.
Die Christelike hulporganisasie, Samaritan's Purse, is al byna 'n week lank in die rampgebied en werk hard om hulp te verleen.
Convoy of Hope, nog 'n Christelike organisasie, verskaf ook medisyne, mediese sorg en enige ander vorm van noodhulp aan die mense in die gebied. Hulle het byvoorbeeld 1 500 kg se goedere in die vorm van water, tente, maaltye, luiers en kragopwekkers voorsien.
Samaritan's Purse het op versoek van die Wêreldgesondheidsorganisasie 'n veldhospitaal met 'n span mediese spesialiste en 40 beddens opgerig. Die bestaande hospitaal is erg beskadig tydens die orkaan. Daar is ten minste nou 'n teater waar tien operasies per dag uitgevoer kan word en daar is ook 'n kraamsaal.
Ongeveer 600 vlugte wat noodleningshulp inbring, land elke dag in die Bahamas. Omdat daar feitlik geen voertuie beskikbaar is na die orkaan nie, is dit moeilik om die goedere by die bevolking te kry.